b'\n_START_ARTICLE_\nBibingka\n_START_PARAGRAPH_\nAng bibingka (Ingles: rice cake) ay isang uri ng mamon na gawa mula sa malagkit na bigas o galapong at gatas ng buko. Isa rin itong pagkaing meryenda sa Goa, Indiya - ang bebinca - na ang ginagamit na mga sangkap ay harina, langis na ghee, asukal, at gata, at hindi nawawala sa anumang handaang katulad ng pagsilang, kasal, Pasko o Pasko ng Pagkabuhay. Niluluto ito sa isang hurnuhang yari sa putik, pinaiinitan ng nagbabagang uling na nakapatong sa ibabaw ng lutuin. Iniihaw ito ng patung-patong. Karaniwan na ang may 16 na mga patong. Bilang tanyag na pagkain sa Pilipinas, karaniwan naman itong ginagamitan ng galapong, at ang paghuhurno ay katulad ng sa pagluluto ng bebinca ng Indiya, ngunit bago ihain ay pinapahiran muna ito ng mantekilya o margarina (mantekilyang gawa sa niyog) at binubudburan ng asukal. Isinisilbi ito na may kasamang ginadgad na niyog._NEWLINE_Ang pangalang bebinca ay ginamit ring pangalan para sa isang bagyo ng Sistema ng Pandaigdigang Panahon (International Weather System).\n_START_SECTION_\nPinakamahabang bibingka\n_START_PARAGRAPH_\nNoong 9 Oktubre 2007, humingi ng pagpapatibay mula sa Guinness World Records ang mga gumawa sa Pilipinas ng pinakamahabang bibingka na may isang kilometro ang haba. Ginawa ito sa Dingras, Hilagang Ilokos ng Pilipinas. Ginamitan ito may 1,000 kilo ng kamoteng kahoy o kasaba at kinain ng 1,000 mga mamamayan.'